Bybelskool » Geloofsonderskeiding
Geloofsonderskeiding is om God se wil in die praktiese lewe te herken. ’n Ander woord hiervoor is wysheid (Fil 1:9-10; Jak 1:5). Dit sluit in om te luister na die getuienis van God se werk in ander mense se lewe, om aan almal die geleentheid te gee om hulle perspektief daarop te deel, en om na die Bybel te luister en alles daaraan te toets totdat daar ’n algemene instemming is oor wat God se wil is. Dit sluit ook in om by God tot ruste kom, om na ander stemme as net jou eie te luister, om as individue en gesamentlik te bid, en om bereid te wees om te gaan leef wat jy hoor.
Ons sien geloofsonderskeiding in aksie in die verhaal in Handelinge 15 waar die kerk moes onderskei wat die beste pad sou wees om te volg ten opsigte van die vraagstuk oor die insluiting van gelowiges uit die heidendom by die Christelike geloofsgemeenskap. Uit hierdie eerste geloofsonderskeidende vergadering kry ons die volgende riglyne:
1. Geloofsonderskeiding sluit almal se bydraes in
Die hele gemeente was saam met die apostels en die ouderlinge by die gesprek betrokke (15:4-5). Die “gewone” gelowiges en die leierskap het sáám gepraat. Die aandrang op die besnydenis het immers spesifiek gekom van gelowiges wat vroeër Fariseërs was. Dit is duidelik dat baie menings en perspektiewe verreken is. Die proses is nie afgejaag of deur ŉ magskliek vinnig in ’n rigting gedwing nie.
2. Geloofsonderskeiding werk met getuienisse van God se werk in die lewe
Die gesprek in die gemeente in Jerusalem het gegaan oor alles wat Godgedoen het. Die tema was die lewe van geloof, en die manier waarop gelowiges God se handelinge beleef het. Die gelowiges het verhale vertel om te ontdek wat God besig was om te doen. Toe die apostels en ouderlinge bymekaarkom, het Petrusgepraat oor wat God gedoen het en steeds doen – hy is geroep om die evangelie aan die nie-Jode te verkondig. Hierna het Barnabas en Paulus vertel wat God onder die nie-Jode gedoen het.
Hierdie benadering gee ruimte aan God. Die vraag is wat God doen, en hoe die gemeente God in hulle bediening moet navolg. Dit is nie ’n strategiese gesprek wat voor- en nadele opweeg of wat takties korrek wil wees nie. Hier is ’n diep soektog na God se handelinge ter sprake. Die benadering wat die gemeente in Jerusalem gevolg het, was om verhale te vertel wat duidelik belig het wat God besig was om te doen. Dit is in die verhale van God se werk dat sy wil duidelik word.
3. Onderskeiding toets alles aan die Bybel totdat daar duidelikheid kom
Nadat die gelowiges die verhaal van God se handelinge in die hede en die verlede klaar vertel het, is dié verhale aan die Skrif getoets. Jakobus het ŉ belangrike rol gespeel om die Skrif, die gebeure en die gelowiges se interpretasie daarvan bymekaar uit te bring. Die gemeente het oor die leer van die Skrif gepraat; dit wil sê, hulle het die Woord gelees én dit aangevul deur dit te interpreteer. Ons kan nie maar net gedeeltes aanhaal nie. Ons moet met mekaar deel wat ons aanvoel God van ons vra. Uiteindelik het almal by die vergadering (15:22) aangedui dat die verbintenis tussen die verhale wat vertel is en die interpretasie van die Skrif vir hulle sin maak en ’n besluit daaroor geneem.
Dit is so belangrik dat ons die Bybel nie sal gebruik om mekaar af te kraak nie. Die Bybel is nie ’n geweer waaruit ons verse soos koeëls op mekaar afskiet om die een of ander standpunt te ondersteun nie. Nee, gelowiges soek saam en soek lank genoeg saam na die waarheid uit die Woord – totdat hulle die punt van voldoende ooreenstemming en gemeenskaplike oortuiging bereik. En gelowiges bereik hierdie punt wanneer die sake waaroor hulle moet besluit voldoende deur die Woord belig word en hulle helder insig ontvang.
4. Eers as daar algemene instemming bereik is, word dit die besluit van die geloofsgemeenskap
Geloofsonderskeiding is om sáám te soek na ’n gemeenskaplike konsensus, wat gebore word uit die oortuiging dat ons God reg gehoor en sy Woord reg geïnterpreteer het, soos dit in ons lewe gestalte kry in die verhale van God se werk onder ons. Eers dan neem die geloofsgemeenskap ’n besluit (15:22).
Hier is vier beginsels wat jou verder kan help om die Here se wil deur geloofsonderskeidende gesprekke te onderskei, veral as jy dit in ‘n groep doen:
Gebruik nou hierdie inligting om een of meer sake te hanteer waaroor jy dieper wil nadink. Doen navorsing daaroor in die Bybel – alleen of in ‘n groep, maar dit werk beter in ‘n groep – en gebruik die stappe hierbo om die Here se wil daaroor te onderskei.
Jy kan natuurlik ook een van die twee luistersiklusse gebruik om die lig wat die tekste op die saak wat jy ondersoek, werp, te ondersoek, sodat jy net vir jouself duidelik daaroor kan kry.
July 13, 2018 at 20:14 | #
July 14, 2018 at 11:19 | #